khistorydata/jeongjo-sjw-relations huggingface dataset:
정조 0년
丙申七月十四日卯時。上御廬次。推考房承旨入侍時。左承旨李在簡。假注書徐龍輔。記事官卜台鎭朴祐源。以次進伏訖。命書傳敎曰。祭奠事體。何等至重。則旣始之哭。無端乍止。旋復行事。雖由於以親奠。臨時下敎之致。事涉不敬。都薛里中官。從重推考。命退。承史以次退出。
정조 0년
丙申七月十四日辰時。朝上食陪祭入侍時。左承旨李在簡。假注書徐龍輔。記事官卜台鎭朴祐源。都廳李秉模。以次陪進。上自廬次詣殯殿中排設廳。視膳訖。行朝上食。儀註上同上還廬次。承史以次退出。
정조 0년
丙申七月十四日巳時。上御廬次。藥房副提調率醫官入侍時。都承旨洪國榮。假注書徐龍輔。記事官卜台鎭朴祐源。醫官慶絢吳道炯。以次進伏訖。上曰。惠慶宮患候。自再昨。嘔氣孔劇。湯劑不得呑下。當進何劑。可以得效。道炯曰。此是痰候凝結之致。歸脾湯前方中。去龍眼肉。加吉更一錢只角七分。進服則似好矣。上曰。自今日煎入。出榻敎上曰。臂部往來之氣。今日又爲發作。依前用木瓜茶則爲好耶。道炯曰。木瓜茶。加桂枝進御則似好矣。上曰。依前煎入。可也。醫官先退。命書傳敎曰。應敎兪彦鎬。幾年沈滯。予欲一用爲同副承旨。其令卽爲上來。又命書傳敎曰。昨於糧餉廳免稅事。已許戶判之奏。而推此而思焉。司僕牧場之在於宮房者。頃者提調。旣請還屬。故予亦許之。而大抵牧場。本有免稅之法。然則前屬內需司。旣皆出稅而欲正事面。雖屬本寺。已出稅之處。以其還屬本寺之故。反又免稅。則是無異於當初未出稅之前。毋論司僕勳府宮房。田結中還推者。如有免稅之例。一竝勿爲許施事。分付戶曹。勿出朝報命退。承史以次退出。
정조 0년
丙申七月十四日午時。上詣殯殿。晝茶禮入侍時。右承旨李義翊。假注書柳孟養。記事官卜台鎭朴祐源。都廳李秉模。以次侍立訖。上具衰服。詣中排設廳。視膳行禮。儀註上同行禮訖。上還廬次。諸臣遂退出。
정조 0년
丙申七月十四日未時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官慶絢。以次進伏訖。絢奉湯劑進前。上進御。上曰。刑曹判書入侍。出榻敎刑曹判書李溎進前。上曰。徐有祜事。何如。溎對曰。以訟理言之。徐有祜當爲落訟矣。上曰。所爭者不過三結餘。而且曲直已判。極爲無據。卿出去。卽爲處決。可也。命退去。諸臣以次出。
정조 0년
丙申七月十四日申時。上御尊賢閣。司僕提調入侍時。司僕提調徐命善。都承旨洪國榮。假注書柳孟養。記事官卜台鎭朴祐源。以次進伏訖。上曰。受馬諸臣。皆待令乎。國榮曰。依下敎待令矣。上曰。古例則貢馬。只頒於宦寺及戚里。而予意則事甚不當。故今有此頒賜諸臣之命。蓋欲雖如許微事。必用於有用之地也。命善曰。頒賜外朝。前所未有之事也。上曰。內乘領率貢馬入來。領受諸臣亦皆召入。命中官以次呼名頒馬。諸承史五軍門大將中軍吏兵判殯殿都監堂郞別軍職三員宣傳官三員都摠都事一人醫官五人引儀一人。竝皆受馬。謝恩退出。上曰。政官入侍承批。吏曹判書李重祜。參判徐浩修。兵曹判書具善復。進伏承批。上命書傳敎曰。踏下臺諫。今日政差出。又命書傳敎曰。勢難强迫。陳箚玉堂。一竝許遞。今日政擬入。重祜曰。玉堂闕員。今當差出。而擬望之人乏少。外任竝擬。何如。上曰。依爲之。出擧條善復曰。新除授法聖僉使金㻐。與前僉使李尙直。有親査應避之嫌云。交代相避。載在法典。依例改差。何如。上曰。依爲之。出擧條上命書傳敎曰。侍從堂下違牌坐罷人竝敍用。上曰。兵判馳詣明陵鸚峯沙汰處。看審以來。上曰。兵曹判書具善復。明陵奉審時。命召仍佩往來。除辭朝。出榻敎命書傳敎曰。安州便同弊邑。不可不極擇。今日政差出。不多日內辭朝。上曰。兵曹參知代。今日政備擬。出榻敎命退去。諸臣以次出。
정조 0년
丙申七月十四日申時。上詣殯殿。夕上食入侍時。右承旨李義翊。假注書柳孟養。記事官卜台鎭朴祐源。都廳李秉模。以次侍立訖。上具衰服。詣中排設廳。視膳行禮。儀註上同行禮訖。上還廬次。諸臣遂退出。
정조 0년
丙申七月十四日戌時。上御廬次。都承旨入侍時。都承旨洪國榮。假注書柳孟養。記事官卜台鎭朴祐源。以次進伏訖。上命書傳敎曰。中官韓景勛。拿問處之。以待處分。出榻敎上曰。注書持此傳敎。召當直分付。可也。賤臣承命而出分付。上命讀公事訖。命退去。諸臣以次出。
정조 0년
丙申七月十四日三更二點。上御廬次。右承旨入侍時。右承旨李義翊。假注書柳孟養。記事官卜台鎭金鳳顯。以次進伏訖。上命書傳敎曰。觀此平安監司査啓。崔東岳之罪。眞所謂殺無赦。東岳亦具秉彝。蒙被先朝罔極之恩。猥掌雄鎭。凡幾次矣。固當畏愼。少報涓埃之萬一。而不但不此之爲。其所罪犯。雖萬重贓汚。於渠猶是細事。奸騙良家之女子者。雖以現發者言之。至於十人之多。此是前所未聞之變怪。其爲孤聖恩辱朝廷。尤不可勝言。査啓之外。絶悖無倫之行。不一而足。予之所嘗熟知者。渠雖欲發明。焉可得乎。況今先以査啓之事言之。眞贓露到此。更無欺隱之道。前平安兵使崔東岳。具格拿囚。各別嚴問口招。而問目。以此傳敎辭意。參以獄官之意。反復盤問。期於直招。若不直招。當限死加刑。以此嚴問。上曰。禁府開坐。望奠後卽爲擧行事。分付。出傳敎命讀各道狀啓訖。命退去。諸臣以次出。
정조 0년
都承旨洪國榮藥院直。左承旨李在簡再度習儀進。右承旨李義翊再度習儀進。左副承旨鄭民始坐。右副承旨金鍾秀坐直。同副承旨兪彦鎬在外。注書二員未差。假注書柳孟養再度習儀進徐龍輔仕直。事變假注書林錫喆仕。
정조 0년
大殿惠慶宮中宮殿望奠罷後。政院玉堂單子問安。答曰。知道。
정조 0년
大殿惠慶宮中宮殿望奠罷後。藥房口傳問安。答曰。知道。
정조 0년
金鍾秀啓曰。工曹參判鄭履煥。旣入闕中。兼帶副摠管。不爲肅拜。直爲出去。事甚未安。推考警責。何如。傳曰。允。
정조 0년
金鍾秀啓曰。國葬都監堂上李徽之牌不進推考傳旨。今方捧入。而習儀時。堂上不可不備員。更卽牌招進參。何如。傳曰。允。
정조 0년
兪彦鎬啓曰。國葬都監堂上李徽之再牌不進傳旨。傳于兪彦鎬曰。分義所在。極爲未安。更爲牌招。
정조 0년
傳于洪國榮曰。明日習儀時。承旨一員進去。親押時。左承旨以黑團領待令。
정조 0년
金鍾秀啓曰。兵曹判書具善復。明陵奉審後來待矣。傳曰。入侍。
정조 0년
洪國榮啓曰。明日親押時。禮房代房承旨。當爲齋宿。左承旨李在簡。卽爲牌招入直。何如。傳曰。允。
정조 0년
傳于李在簡曰。戶判入侍。
정조 0년
以崔東岳供辭。傳于金鍾秀曰。是豈疑似間事。而敢爲欺隱乎。渠若知朝廷之重。則安敢如是納供。此供辭勿施。刑推得情事。分付。
정조 0년
洪國榮。以禮曹言啓曰。景慕宮上謚冊印後。親祭爲始。各祭祭肉犧牲。令典牲署磨鍊進排事。分付矣。卽接本署所報。則本宮朔望四名日祭及無時別祭所用生猪各一口。五享祭牛羊各一首。豚拍所用生猪各一口。親祭時羊猪。各加一口。當爲進排云。以此給價之意。分付戶曹。何如。傳曰。允。
정조 0년
金鍾秀。以弘文館言啓曰。本館上番副校理臣李儒慶。以魂帛大祝。下番副修撰臣沈豊之。以浴主大祝。今日再度習儀時。晝仕出去之意。敢啓。傳曰。知道。
정조 0년
洪國榮。以國葬都監郞廳。以摠護使意啓曰。今日再度習儀。堂上不可不備員。而本都監堂上李徽之。謂有情勢。連日違牌。其在事體。誠甚未安。卽爲牌招。以爲進參之地。何如。傳曰。允。
정조 0년
金鍾秀。以弘文館言啓曰。新除授校理安聖彬。時在平安道安州牧任所。修撰金觀柱。時在平壤地。經筵入番事緊。請竝斯速乘馹上來事。下諭。傳曰。依啓。
정조 0년
金鍾秀。以義禁府言啓曰。時囚罪人李敬倫。杖一百收贖。告身盡行追奪。流三千里定配事照律公事判付內。功議各減一等。啓下矣。李敬倫。流三千里減二等。杖九十收贖。告身盡行追奪。徒二年半定配於黃海道新溪縣所坪驛。而以議啓內辭意。具罪目。依例發遣府書吏。押送配所。何如。傳曰。允。
정조 0년
金鍾秀。以義禁府言啓曰。時囚罪人韓景勛。待明朝湖沿定配事。命下矣。韓景勛。全羅道興陽縣定配。而以備忘記辭意。具罪目。依例發遣府書吏。押送配所。何如。傳曰。允。
정조 0년
大司憲李世澤。大司諫金普淳。執義李一曾。掌令尹在醇。副校理李儒慶。。正言姜。副修撰沈豊之啓曰。文女敢以後宮。締結逆相。潛懷篡奪之心。肆行危逼之計。究厥情狀。罪關宗社。惡極天地。雖千剮萬戮。猶不足以少洩神人之憤。則豈可安置城外而止。請文女按律處斷。厚謙母子。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售凶圖。危逼聖躬者。莫非其母之爲窩主。而厚謙雖命置法。其母則尙逭王章。輿情憤鬱。久而益激。請厚謙母依律處斷。付處罪人申晦。以當國首相。不思報效之道。乃反專事貪饕。市權趍勢。締結厚謙。百計敎誘。助成驕恣之氣焰。馴致天下之罪惡者。莫非此人挑發慫惥之致也。當此厚謙置法之日。爲其黨與者。次第鋤治。則特以位在大官。尙今倖逭者。其可曰國有法乎。且其不盡終事之誠。幾僨其重之事。尤是不可容貸者。豈可付處而止。請付處罪人申晦。亟施遠竄之典。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。罔念國勢之岌嶪。不體上敎之懇惻。徒事彌縫。不卽奉承。使宗國大計。幾致難言之境。罪負至重。不可容貸。薄勘未幾。爵秩如故。物情駭惋。久而未已。而至今日。公議轉激。削黜之罰。不足以少贖其罪。請門黜罪人韓翼謩付處。麟謙兩賊。卽振古所無之惡逆。旣施一律。則孥籍一款。自在應行之典。連日合辭之請。不惟不賜允許。批旨及傳敎下者。每示欲停之意。臣等雖甚愚迷。豈不知聖意之攸存。而第殿下所欲伸者。私恩也。臣等所爭執者。公法也。法者。天下之平也。雖以人主之尊。一或低仰於其間。則其流之弊。必至於國不爲國。且爲執法之臣。承順上意。輒屈公法。則其可曰國有臣乎。以此以彼。兩賊當施之律。決不可容貸。請麟漢厚謙。亟施孥籍之典。答曰。不允。
정조 0년
大司憲李世澤。大司諫金普淳。執義李一曾。掌令尹在醇。正言姜啓曰。亂逆。何代無之。而豈有如文女聖國尙魯之窮兇極惡者哉。臣等。伏見傳敎下者。益知其所不知。尤不勝心寒骨靑。繼之以沬血飮泣。戮尸之典。於聖國尙魯。實爲當律。而旣有先大王禁令。則臣等。雖不敢直請。至於逆種之只施爲奴。尙容覆載之間者。未免失之太寬。亂臣賊子。亦無所懲畏。輿情久而愈激。請聖國尙魯諸子。亟施當律。尹養厚之於厚賊。締結綢繆之狀。固已狼藉難掩。而到今彰著之罪犯。尤有所萬萬驚憤者。其窮兇情節之究覈處斷。不容少緩。請巨濟府荐棘罪人尹養厚。亟令王府。拿鞫嚴問。快正王法。今番獄事。商輅善海之書札中兇言悖說。實是亘古所無之逆節。而趾海之爛熳同情。渠旣自服。則今此酌處之命。實爲失刑之大者。請穩城府定配罪人趾海。黑山島定配罪人纘海。更令王府。拿鞫嚴問。快施當律。敬彬成運之與若淵相簡。爛熳綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。尹象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢尹象厚放歸田里之命。仍施絶島定配之典。答曰。不允。
정조 0년
掌令尹在醇啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。洪述海。身爲方伯之任。犯贓之數。至今萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贓律不可不嚴。王法不可不伸。請鏡城府定配罪人洪述海。依律處斷。元義孫。曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出於好生之德意。三尺至嚴。豈可定配而止。請東萊府定配罪人元義孫。依律處斷。因山卜日。何等至重大至敬謹處。而罪人金曄。乃敢以羊刃等說。肆然及於奏御文字。殿下所以嚴斥之痛禁之者。可以見照燭奸狀。杜絶後弊之盛意。而及伏見該曹草記。則不過以詐不以實論。只施杖徒之律。失之太輕矣。請罪人金曄。嚴刑島配。往在癸巳。嶠嶺一路。最被旱澇。而尙州以物衆地大之處。其所賙賑。非比他邑。而牧使鄭錫達。藉其勢焰之薰天。恬視餓殍之在地。尙州一境。冤聲載路。及其畢賑之後。其時監司金華鎭論賞之啓則錫達。善事賙飢。擢置一道之最。自備穀物。多至五百之數。惟彼錫達之罪。固不可勝誅。而按察一道之重寄。不思九重之倚畀。諂事厚賊。曲意承旨。虛張無麪之穀物。敢徼莫重之恩資。苟非平日之蝨附。寧忍爲此哉。畢賑遞歸之日。乃以千包之穀。劃給錫達。以充錫達之私用。傳說喧藉。莫不唾鄙。噫。經筵淸選。備堂要任。何嘗髣髴於渠身。而歸卽見通。豈非厚事彼賊之明效耶。以此以彼。附麗逆謙。循私蔑公之狀。昭不可掩。當此次第鋤治之日。決不可置而不論。請戶曹參判金華鎭。遠地定配。先正臣宋時烈。綴食文廟。追配廟庭。則前後誣辱先正者。雖不能一一追討。而如尹尙通者。以道峯院任。當先正黜享之時。至有藁索曳版之擧。渠身爲士子。若有一分人心。則豈忍爲此。士林之間。傳說至今。尙爲之扼腕裂眦。其在懲惡討凶之義。斷不可以其身故而置之。請故縣監尹尙通。亟施追奪之典。洪龍漢。以麟漢之弟。諂事厚謙。至於約婚則其聲勢之相援。情迹之相關。推此不知。當此鋤治黨與之時。不可置之於輦轂之下。請副司直洪龍漢遠地定配。國朝用人。惟在科目。而其試取之不公。莫有甚於乙未五月庭試。榜眼一出。國言喧藉。物情駭惋。久而未已。日昨儒臣疏果出矣。其在嚴科場重選擧之道。不可以時月之稍久。置而不論。請罷乙未五月庭試榜。當該主試。照律勘處。副護軍徐有大。賦性濫滑。行己悖惡。操弓之日。已作逆麟之私人。制閫之初。又爲賊謙之密客。䭾載善事。百般納媚。此猶不足。結婚泰淵。轉成固結之計。綢繆之跡。昭不可掩。請徐有大。爲先刋去於亞將兵閫之望。仍施定配之典。尹彝復之犯贓多少。姑捨勿論。其用計幻弄之狀。實終古贓吏所未有者。朝家懲貪之典。不用於彝復。則其可曰國有法乎。請鏡城府定配罪人尹彝復。依律處斷。答曰。不允。
정조 0년
丙申七月十五日。兼春秋張顯慶。
정조 0년
義禁府啓目。李敬倫照律啓。傳曰。功議各減一等。
정조 0년
丙申七月十五日卯時。望奠陪祭入侍時。都承旨洪國榮。左承旨李在簡。右承旨李義翊。左副承旨鄭民始。右副承旨金鍾秀。假注書柳孟養徐龍輔。記事官卜台鎭朴祐源。都廳李秉模。以次陪進。上自廬次詣殯殿中排設廳。視膳訖。行望奠。儀註上同上還廬次。諸臣以次退出。
정조 0년
丙申七月十五日辰時。朝上食陪祭入侍時。左副承旨鄭民始。假注書徐龍輔。記事官卜台鎭朴祐源。以次陪進。上自廬次詣殯殿中排設廳。視膳訖。行朝上食。儀註上同上還廬次。承史以次退出。
정조 0년
丙申七月十五日辰時。上御廬次。右副承旨入侍時。右副承旨金鍾秀。假注書徐龍輔。記事官卜台鎭朴祐源。以次進伏訖。命書傳敎曰。以習儀聞之。轝士軍隊伍。極甚不齊云。殊甚未安。明日習儀與正日無異。惕念擧行事。申飭轝士大將。命讀平安兵使報備局狀。上曰。崔東岳所爲。極爲無狀。此非但國家之財。卽生民之膏血也。如是則安有設置官帥之意乎。命書傳敎曰。平安兵使李國賢報備局狀辭。卽昨日監司狀啓中所無者。時兵使亦旣詳覈後報狀。則崔東岳。豈有發明之端。以此狀辭。添問目同爲嚴問。如不直招。依昨日下敎。加刑現招之意。嚴加鉤覈。初招後啓目入啓。本府姑勿罷坐。以待判付啓下。加刑更推事。分付。命退。承史以次退出。
정조 0년
丙申七月十五日巳時。上御廬次。禮判入侍時。禮曹判書徐命善。都承旨洪國榮。假注書徐龍輔。記事官卜台鎭朴祐源。以次進伏訖。上曰。啓覆處所。將以何處爲定乎。命善曰。崇政殿西月臺似好矣。上曰。以此磨鍊儀註後。更爲入侍稟定。可也。命善先退。上曰。他承旨入侍。賤臣承命而出。與左副承旨鄭民始進伏。上曰。都承旨馳詣昌德宮。奉審以來。出榻敎國榮先退。命書傳敎曰。明日親押處所。以廬次門外爲之。又命書傳敎曰。明日習儀及正日謚冊寶內入內出時。左承旨右承旨進去。命退。承史以次退出。
정조 0년
丙申七月十五日未時。上御廬次。藥房副提調持湯劑入侍時。副提調洪國榮。假注書柳孟養。記事官卜台鎭朴祐源。醫官慶絢。以次進伏訖。絢奉湯劑進前。上進御。上曰。因山漸迫。又過望奠。廓然之痛。益復罔極。予近以身憊之特甚。五時祭奠。亦不得進參。尤切痛隕。國榮曰。孝思雖無窮。宗社之重。生靈之托。在殿下一身上。聖躬加意保護然後。上以慰慈殿慈宮之念。下以副百僚億兆之望。伏願抑哀自護焉。上曰。知申愛予之誠。雖甚多感。哀衷所發。不可自抑。命讀湖儒疏。賜批。上曰。明日三度習儀乎。國榮曰。然矣。命退去。諸臣以次出。
정조 0년
以上缺下載經夜於廟庭。至明遂行。此所謂有進無退然也。若大明之制。則發引在道。然後始以神帛朝祖。此則旣進而復退。其序倒置。又以神帛代柩。尤失禮意。夫柩。體魄之所安也。帛。魂氣之所棲也。今以帛代柩。則又非陰陽屈伸之理。然其所以爲此者。蓋出於棺柩之重。有難經宿於祖廟之庭。如以侯王之喪言之。自至尊以下。百官萬衆。有許多難便之勢。故有此代帛之文。其後丘氏。因以推之士民之禮。然要非古經之訓。朱子之禮也。此等之事。不如除去偏旁細節。一以古禮爲定。然後事歸一統。而無牽掣之端。臣之愚意。不如一循儀禮之文。奉梓宮朝廟如儀。此爲第一義。而況古之廟制。自天子七廟。至諸侯大夫。各有其數。每日各朝一廟。則天子七日乃偏。諸候五日乃偏。夫七日五日。七朝五朝。其所難行。豈不甚於一朝諸廟之位乎。然而聖人。不恤其難者。亦見其意義所存必可行者。不然則有一焉。臣竊謂此事。聖意所存。蓋出於喪事有進無退之說。然有進無退。雖是禮之大經。有退無進。亦一古禮也。檀弓曰。殷朝而殯於祖。周殯而遂葬。於此二者。可見其義。蓋若循古禮。則得進退先後之意。固無可議。若不得已循用皇明之制。則雖非儀禮之制。亦不失殷禮之意。以此論之。則諸臣所議。未爲全無所據。依而行之。亦一道也。然終不如直用古禮之爲允。臣昧於禮學。牽率爲對。惶恐無地。伏乞博詢而審處焉。參議臣林得浩。以爲臣本以魯莽。禮學空疎。詢問之下。不敢仰質。兢惶之忱。徒切于中。伏惟我先大王補編中所載之敎。雖出於大聖人盡禮之孝。而第其所掣礙之端。實如聖敎。我朝旣遵皇朝典禮。以大明會典觀之。朝祖禮。旣在於發引日。且成祖文皇帝已行之禮。備載於喪禮儀。依此行禮。似合儀節。如臣謏淺之見。無異於時原任大臣獻議。而事係莫重典禮。惟在上裁。臣等之愚見如此。上裁。何如。傳曰。儒臣禮官。旣皆獻議。此是莫重之禮。更令大臣。指一稟處。
정조 0년
李在簡。以弘文館言啓曰。法講時進講冊子問議事。臣朴天衡。就議于領事及在外諸儒臣處。則領議政臣金陽澤。左議政臣金尙喆。右議政臣鄭存謙。皆以爲春秋周易。俱是未及進講之書。於此二冊。若論其先後之序。則先究開物成務之方。繼以制事揆道之範者。已有先正已定之論。雖以聖學輯要讀六經法言之。可見其讀書次第。當爲先講周易。而繼講春秋。伏惟上裁云。吏曹參議臣宋德相。以爲今此筵講次第。係是聖學工夫之先後。以臣愚蒙。何敢妄論。而第竊嘗觀程朱讀書次第。以易。先於春秋。我朝先儒臣李珥所論亦然。臣於此無容他議。臣不敢仰孤詢問之意。略陳淺見如此。伏惟上裁云。副護軍臣金亮行。以爲病勢危重。與昨無異。不得仰對云。副護軍臣洪啓能。以爲臣旣不敢以選籍中人自處。則凡係朝家問議。冒沒承當。自知萬萬無說。君命至於屢下。而株守終難變改。每煩王人虛辱。無任震悚俟勘之至云。持平臣兪彦鏶。以爲方患毒痁。委頓昏綴。不得獻議云。前別提臣金鍾厚。以爲臣於前夜。伏蒙禮官奉命。下問以大行葬禮中節文。而只得株守素規。不敢爲對。旋又經幄之臣辱臨。以詢進講書次第。區區迷執。旣與前無異。而半日之間。荐犯違逋。其爲孤負慢蹇大矣。伏地戰恐。惟俟重誅而已云。領事及儒臣之議如此。何以爲之。敢啓。傳曰。依儒臣議施行。
정조 0년
執義李一曾啓曰。妖宦壽賢之締結一種嗜利之凶徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。洪述海。身爲方伯之任。犯贓之數。至於萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贓律不可不嚴。王法不可不伸。請鏡城府定配罪人洪述海。依律處斷。元義孫。曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出好生之德意。三尺至嚴。豈可定配而止。請東萊府定配罪人元義孫。依律處斷。因山卜日。何等至重大至敬謹處。而罪人金曄。乃敢以羊刃等說。肆然及於奏御文字。殿下所以嚴斥之痛禁之者。可以見照燭奸狀。杜絶後弊之盛意。而及伏見該曹草記。則不過以詐不以實論。只施杖徒之律。失之太輕矣。請罪人金曄。嚴刑島配。往在癸巳。嶠嶺一路。最被旱澇。而尙州。以物衆地大之處。其所賙賑。非比他邑。而牧使鄭錫達。藉其勢焰之薰天。恬視餓殍之在地。尙州一境。冤聲載路。及其畢賑之後。其時監司金華鎭論賞之啓。則錫達善事賙飢。擢置一道之最。自備穀物。多至五百之數。惟彼錫達之罪。固不可勝誅。而按察一道之重寄。不思九重之倚畀。諂事厚賊。曲意承志。虛張無麪之穀物。敢邀莫重之恩資。苟非平日之蝨附。寧忍爲此哉。畢賑遞歸之日。乃以千包之穀。劃給錫達。以充錫達之私用。傳說喧藉。莫不唾鄙。噫。經筵淸選。備堂要任。何嘗髣髴於渠身。而歸卽見通。豈非厚事彼賊之明效耶。以此以彼。附麗逆謙。循私蔑公之狀。昭不可掩。當此次第鋤治之日。決不可置而不論。請戶曹參判金華鎭。遠地定配。先正臣宋時烈。綴食文廟。追配廟庭。則前後誣辱先正者。雖不能一一追討。而如尹尙通者。以道峯院任。當先正黜享之時。至有藁索曳版之擧。渠身爲士子。若有一分人心。則豈忍爲此。士林之間。傳說至今。尙爲之扼腕裂眦。其在懲惡討凶之義。斷不可以其身故而置之。請故縣監尹尙通。亟施追奪之典。洪龍漢。以麟漢之弟。諂事厚謙。至於約婚。則其聲勢之相援。情迹之相關。推此可知。當此鋤治黨與之時。不可置之於輦穀之下。請副司直洪龍漢。遠地定配。國朝用人。惟在科目。而試取之不公。莫有甚於乙未五月庭試。榜眼一出。國言喧藉。物情之駭惋。久而未已。日昨儒臣疏果出矣。其在嚴科場重選擧之道。不可以時月之稍久。置而不論。請罷乙未五月庭試榜。當該主試。照律勘處。副護軍徐有大。賦性濫猾。行己悖惡。操弓之日。已作逆麟之私人。制閫之初。又爲賊謙之密客。䭾載善事。百般納媚。此猶不足。結婚泰淵。轉成固結之計。綢繆之跡。昭不可掩。請徐有大。爲先刋去於亞將兵閫之望。仍施定配之典。尹彝復之犯贓多少。姑舍勿論。其用計幻弄之狀。實終古贓吏所未有者。朝家懲貪之典。不用於彝復。則其可曰國有法乎。請鏡城府定配罪人尹彝復。依律處斷。答曰。不允。
정조 0년
吏曹判書李重祜。參判徐浩修等疏曰。伏以再昨政新除授校理宋煥億。卽本曹參議臣宋德相三寸姪。而臣等旣於政席。未達相避竝擬之啓。矇然備擬。至於受點。及見儒臣之陳章而後。始乃覺得。昏謬之失。於是著矣。玆敢相率請譴。伏乞亟命鐫遞。以安私分焉。答曰。省疏具悉。不過一時做錯。卿等勿辭察任。
정조 0년
副司直金相翊疏曰。伏以臣於日前諫臣申應顯疏。有不勝萬萬危怖者。略控懍蹙之衷。以俟斧鉞之誅。應顯引避之辭出。而其所爲言。益無紀極。莫非頂天履地之人。所可道所忍聞者。此何人哉。此何人哉。惟以臣疏之未及承批。姑且縮伏度日矣。踏下之命。出於曲庇。臣於是感惶抑塞。不知死所。噫。臣之前後所遭。雖不無大小輕重之別。究其歸趣。要不出撮合於洪鳳漢之黨。驅諸罔測之科。臣思之則心膽俱掉。言之則口吻先衊。然而區區此冤。若不一暴於天地父母之前。則雖以日月之明。亦何由而盡燭乎。臣猥以蟣蝨之賤。濫廁戚聯之末。鳳漢。視若姻婭之親。頗示慇懃之意。而臣家世寒素。性又狷滯。以其勢位隆赫。凌駕一世。誓不欲染跡當路之家。以爲沾唇於殘盃。炙手於餘焰之計。故中間數年。反致疑怒。至以爲可憎也無味也。蓋臣非弔慰。非朝體。則未嘗一造其門。故歸之疎慢。而目以可憎。凡於言論上下之間。未嘗一副其意。故歸之虛澹。而斥以無味。物色似若相近。而裏面轉益相遠。似此實狀。臣之儕流。莫不知之。逮至庚寅以後。聲罪致討。箚啓迭發。而臣未嘗叨言責之任。故特無論斷之跡。則彼於窮途寡助之際。乃欲與臣羈縻。內雖有許多膜子。外則用些少權數。輒以空禮虛待。向人每必加延譽。以不知者觀之。誠若相親。而稍知事情者。莫不竊笑。當此時。不知臣者。轉相揶揄。至有魚錫齡之疏。而其所謂趣權附勢。一年三通云者。旨意脈絡。顯有指目。蓋權勢。卽指鳳漢也。三通。卽指國子也。吏議也。副學也。凡此三通。臣雖無似。皆以久次。或通於鄭弘淳。或通於李益輔之手。此兩人者。何嘗與鳳漢相關。而受其指使也耶。此則擧世之所共知。臣不欲追辨。而大抵鳳漢貪權樂勢。蠹國病民之罪。姑勿論。頃年金龜柱疏中所條列者。何等罪案。而事係宮闈中酬酢矣。若使臣。親切洞曉如龜柱。則其所懲討者。豈後於龜柱哉。及夫今春鄭履煥疏批下後。其第三案叵測不道之說。彰著無餘。雖以我殿下議親之聖念。姑貸王章。顧臣私心痛切。不欲與之共天者。庸有極哉。而應顯之臚列臣者。雖若單指麟厚而言。打東指西。閃忽籠罩。精神骨子。未始不與錫齡。相表裏。其用意之陰慘。造言之虛罔。胡至此極。嗚呼。議婚本末及麟賊事。臣之前疏。略已陳暴。而至於厚賊與養厚事。臣於厚賊。雖其奸竇未開。兇鄙未萌之前。直以地處之偪側。勢焰之薰灼。若將浼己。羞與識面。以至朝行公會之間。一未嘗與之接談矣。養厚忽於壬辰秋間。來見臣曰。近日臺啓中。如宋贊善事者。實爲可悶。而一處之意。必欲擔當彌綸。向善之誠。不可不知。如君輩。稍示許可之色。與之相關。則彼必隨事盡心。以效世道之責。豈不誠吾輩之幸歟。所謂宋贊善。卽明欽也。一處。卽厚賊也。臣答以彼若今番行一善事。明番行一善事。固可尙也。而我則年來杜門屛跡。漸謀歸休。朝廷得失。言議可否。無足比數於其間。則相關一款。不惟不能。又是行不得之事。養厚於是。雖知落落難合。而特以駔儈手段。作用入微。一月或一來。數月或一來。來必言之。言必拒之。渠亦決知其無可奈何而後。遂不敢復言者。又已數年矣。儕友之知此狀者。至以堅壁不出目之。此則養厚尙在地上。一鞫可判其虛實。若有毫分差爽者。臣請先伏欺君之誅。焉可誣也。大抵人之遭彈。從古何限。而時移事冷之後。率不能一向自劃者。誠以君命不可久違。私義有難固守也。臣雖愚迷。尙亦知此。而惟其六年屛蟄。不敢爲榮進之計者。只以厚賊在耳。何者。當其時也。厚賊之氣焰。何如。厚賊之威福。何如。箝制一國。靡哲不愚。臣旣忝居宰列矣。三司言議之地。選部政注之間。不入此賊之範圍。則軀命不可保也。甘受此賊之脅持。則名節不可全也。反復思惟。去就斯決。陳賀動駕。不敢懸病。府坐曹衙。一未仕進。粵自先朝。屢勤飭敎。行遣之罰。臨門之命。亦旣備經。逮至聽政之初。又被置對之令。責旨截嚴。罔非人臣所不敢聞者。至今追思。惶懍欲死。臣固當將此危苦之情。備陳爰辭之中。而厚賊未祛。積畏在心。終未免草草納供。事欠白直。情實悲苦。天日在上。公議在傍。臣何敢復事煩複乎。噫嘻。招呼不逞。果在何時。作爲窩主。又指何事。而如此題目。容易橫加於人者。抑何心哉。諸賊之千兇萬惡。亶出於患得患失。而如臣者。抵死歛退。一味打乖。則向背牴牾。臭味懸絶。行路面目。楚越肝膽。未足喩其不相干也。嗟乎。臣負此罪名。何可一日立於天地之間乎。瀆擾嚴廬。極知萬萬悚蹙。而竊伏惟念新化方暢。無物不遂。聖鑑孔昭。無微不燭。臣亦陶甄中一物耳。疾痛之急。不得不冒萬死仰首鳴號。伏乞聖明。哀之憐之。特垂容光之照。俾雪覆盆之冤。千萬至幸。臣於自鳴之章。何暇及他。而頃在憲職。請麟厚兩賊之明正典刑者。非止賜死。而以千古所無之惡逆。終逭顯戮。至於孥籍之典。尙未準請。其可曰國有法乎。伏願殿下。快揮乾斷。亟允三司之請。以塞亂逆之源。以泄神人之憤焉。答曰。省疏具悉。知面不知心。古語旣云。何咎乎憲疏之不知卿心乎。卿其勉哉。
정조 0년
校理宋煥億疏曰。伏以日月迅邁。因山倏迫。臣民哀慕。益切罔極。伏惟我殿下。撫時號殞。當復何如哉。仍伏念亂臣賊子。從古何限。而豈有若近日諸逆者哉。倘非我殿下至聖孝神。克明克斷。則宗社之保有今日。誠未可知。臣奉讀日前所下綸音。想聖躬之屢經艱危。不覺體粟而淚逬。念彼賊之肆行凶惡。繼以髮豎而牙咬也。今幸王章載伸。義理粗明。而顯戮未擧。尙切神人之憤。孥典久靳。大違懲討之義。況其窩窟未破。根本自在。國家之憂。不待智者。而已凜然以寒心矣。顧臣於此。曾有所論列。而不少採納。則言亦支離。跡又臲卼。論思一步。便成鐵限。今此恩除之下。寧有一分堪承之望乎。況臣向入臺地。醜拙畢露。大僚斥之以年少。都憲目之以妄率。譏誚備至。凌踏無餘。臣於是乎上不見孚於君父。下不見重於同朝。今雖欲憑恃寵靈。冒沒彈冠。而其於羞當世而辱朝廷。何哉。義分雖重。廉防亦大。天牌之下。自犯違逋。臣罪至此。誠合萬死。抑臣又有萬萬難冒之義。臣之三寸叔德相。方帶三銓之任。則臣之不當備擬。在法則然。而銓曹失於照檢。乃有此除。此則雖無情勢之如右所陳。其必遞而不可仍據也。明矣。伏乞天地父母。俯賜鑑諒。亟命鐫遞臣職。以安私分。以存公格。千萬幸甚。踏啓字
정조 0년
丙申七月十六日卯時。上詣殯殿。三度習儀入侍時。左副承旨鄭民始。假注書徐龍輔。記事官卜台鎭朴祐源。以次陪進。上具衰服。自廬次。詣殯殿板位上。西向跪。俯伏哭。摠護使都監堂郞以下。奉神輦詣殯殿。上俯伏哭哀慟不已。摠護使金尙喆進前曰。日月流邁。今當三度習儀。臣民呼慟。曷有其極。而第伏念帝王之孝。異於匹庶之孝。殿下一身。宗社係焉。惟當抑情節哀。上以慰祖宗陟降之靈。下以答中外臣民之望。豈可一向過毁。反以傷聖孝乎。上不答。俯伏悲泣。尙喆曰。殿下不爲抑哀。若是過毁。獨不念宗社生靈乎。且今習儀時刻已迫。伏望少加寬抑。勉循禮制焉。上曰。日月如流。遽當三度習儀。崩隕抑塞。尙何可言。尙喆曰。轝士大將。不可不兼帶捕將。然後當有紀律。而轝士大將李敬懋。方無兼帶之職。多有苟艱之端。何以爲之乎。上命書傳敎曰。摠護使旣奏。捕盜大將李漢膺改差。其代轝士大將李敬懋。口傳卽爲擬入。尙喆曰。習儀時刻已到。今方奉神轝離發矣。上曰。唯。上俯伏哭。尙喆等奉神輦進發。上止哭。還廬次。承史以次退出。
정조 0년
丙申七月十六日辰時。上詣崇政殿東月臺。親押入侍時。都承旨洪國榮。左承旨李在簡。左副承旨鄭民始。右副承旨金鍾秀。假注書徐龍輔。記事官卜台鎭朴祐源。以次侍立。上出資政東挾門。乘輿詣崇政殿東月臺。降輿就板位。上南向立。在簡奉祝趍進。上降板位。南向跪。在簡準祝訖。奉祝進前。上親押。在簡奉祝趍出。鍾秀進前曰。殿座體重。侍衛之班。尤宜嚴肅。而兵曹判書具善復。私語聲高。事極未安。從重推考。何如。上曰。依爲之。出擧條上乘輿入資政門。諸臣以次退出。
정조 0년
丙申七月十六日巳時。上御興政堂。都承旨入侍時。都承旨洪國榮。假注書徐龍輔。記事官卜台鎭朴祐源。以次進伏訖。上曰。禁軍一員。馳詣習儀所。神輦方到何處事知來傳語。亦爲催促事。分付。命讀各道狀啓。又命讀宋煥億李重祜疏。賜批。上曰。俄者奉命禁軍回來與否。知入。賤臣承命而出。還奏曰。禁軍今始入來。而神輦方離發路祭所云矣。上曰。騎馬一匹立之。上曰。注書柳孟養。進詣習儀所。神輦方到何處事知來。命退。承史以次退出。
정조 0년
丙申七月十六日午時。上御廬次。摠護使都廳郞廳入侍時。左議政金尙喆。都廳郞廳徐有防。右承旨李義翊。假注書徐龍輔。記事官卜台鎭朴祐源。以次進伏訖。尙喆曰。日月易邁。因山習儀已過。臣民呼慟。曷有其極。日氣極熱。聖體。若何。上曰。罔極之慟。尙復何言。尙喆曰。王大妃殿氣候。何如。上曰。一樣。尙喆曰。惠慶宮氣候。何如。上曰。一樣。今日則轝士軍。無亂雜之弊乎。尙喆曰。今日整齊矣。上曰。返虞時。有行帷帳乎。。有防曰。考之庚子甲辰謄錄。則不用行帷帳矣。上曰。今番亦依此擧行。可也。命退。諸臣以次退出。
정조 0년
丙申七月十六日未時。上御廬次。藥房提調持湯劑入侍時。提調徐命善。左承旨李在簡。假注書柳孟養。記事官卜台鎭朴祐源。醫官慶絢。以次進伏訖。絢奉湯劑進前。上進御。在簡曰。儀註有稟定事。而禮判今方入侍。故敢達矣。十八日請謚宗廟祭。前一日受香。載於儀註。而再明日冊寶內出時。領議政。旣以獻官受香。復爲入來陪進。有所掣礙矣。禮曹判書徐命善。曰。此是陪進冊寶後行事之酌獻禮。則似當於伊日受香矣。上曰。當日受香。可也。出擧條命善曰。延福殿追崇上冊寶時。親察齋戒。當爲磨鍊。而取考前例。則太廟追上尊號時親祭齋戒。以大祭例擧行。今番則何以爲之乎。上曰。依太廟例擧行。可也。命善曰。然則誓戒。當在卒哭前。似有掣礙之端矣。上曰。誓戒。以權停例爲之。可也。命善曰。景慕宮上冊印時親祭齋戒。當用五日之制乎。上曰。依宮園儀所載擧行。可也。出擧條上曰。請謚傳香。當日爲之。出榻敎命退去。諸臣以次出。
정조 0년
丙申七月十六日酉時。上御廬次。右副承旨入侍時。右副承旨金鍾秀。假注書柳孟養。記事官卜台鎭朴祐源。以次進伏訖。上命讀金相翊疏。上曰。同副。何時入來云乎。鍾秀曰。未聞其遲速矣。命書傳敎曰。同副承旨兪彦鎬。催促上來事。下諭京畿監司。上曰。進講周易。勿爲新印。以館藏本取用。開講不遠。懸吐時。依古例諸玉堂牌招。會同擧行事。分付。出傳敎上曰。承旨房依前。出傳敎命退去。諸臣以次出。
정조 0년
丙申七月十六日酉時。上御廬次。禮判入侍時。禮曹判書徐命善。都承旨洪國榮。假注書柳孟養。記事官卜台鎭朴祐源。以次進伏訖。上命書傳敎曰。前摠戎使李柱國敍用。復授前任。牌招傳授密符。上曰。今日習儀。無雜亂之弊乎。命善對曰。整制矣。上曰。今則無稟定之事乎。命善曰。別無稟定者矣。命退去。諸臣以次出。
정조 0년
都承旨洪國榮藥院直。左承旨李在簡坐直。右承旨李義翊奉命在外。左副承旨鄭民始坐。右副承旨金鍾秀坐直。同副承旨兪彦鎬在外。注書二員未差。假注書柳孟養仕徐龍輔仕直。事變假注書林錫喆仕。
정조 0년
藥房都提調鄭存謙。提調徐命善。右承旨李義翊啓曰。伏未審日間。聖體。若何。臣等今日。率諸御醫趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。入侍。
정조 0년
大殿惠慶宮。中宮殿朝哭後。政院玉堂口傳問安。答曰。知道。
정조 0년
傳于鄭民始曰。領議政金陽澤。左議政金尙喆。右議政鄭存謙。依下敎來待矣。
정조 0년
鄭民始啓曰。大臣都監堂上入侍。
정조 0년
傳于鄭民始曰。國葬都監堂上留待。
정조 0년
傳于李在簡曰。三司諸臣。齊會聽批。
정조 0년
傳于鄭民始曰。藥房入侍。
정조 0년
李在簡。以山陵都監京郞廳摠護使意啓曰。今此陵上浮莎所被處。四面周遭。極其浩大。以初劃送本軍。無以及期完役。而無他推移之路。坊民餘數中。量宜加定出送之意。分付漢城府。何如。傳曰。允。
정조 0년
大司憲李世澤。司諫金普淳。執義李一曾。掌令尹在醇。副校理李儒慶。正言姜。修撰朴天衡。副修撰沈豊之啓曰。文女。敢以後宮。締結逆相。潛懷篡奪之心。肆行危逼之計。究厥情狀。罪關宗社。惡極天地。千剮萬戮。猶不足以少洩神人之憤。則豈可安置城外而止。請文女。按律處斷。厚謙母子。前後聲討。已盡其窮凶極惡之罪。凡在血氣之倫者。莫不切齒痛心。而其內外相應。排布經營。潛售兇鄙。危逼聖躬者。莫非其母之爲窩主。而厚謙雖命置法。其母則尙逭王章。輿情憤鬱。久而益激。請厚謙母。依律處斷。付處罪人申晦。以當國首相。不思報效之道。乃反專事貪饕。市權趨勢。締結厚謙。百計敎誘。助成驕恣之氣焰。馴致滔天之罪惡者。莫非此人挑發慫惥之致也。當此厚謙置法之日。爲其黨與者。次第鋤治。則特以位在大官。尙今倖逭者。其可曰國有法乎。且其不盡終事之誠。幾僨莫重之事者。尤是不可容貸者。豈可付處而止。請付處罪人申晦。亟施遠竄之典。昨冬國家安危之機。至今追思。尙覺懍然。苟有體國大臣。則雖非上敎。固當直請聽政。而伊時首相韓翼謩。罔念國勢之岌嶪。不體上敎之懇惻。徒事彌縫。不卽奉承。使宗國大計。幾致難言之境。罪負至重。不可容貸。薄勘來幾。爵秩如故。物情駭惋。久而不已。而至於今日。公議轉激。削黜之罰。不足以少贖其罪。請門黜罪人韓翼謩。中道付處。麟謙兩賊。卽振古所無之惡逆。旣施一律。則孥籍一款。自在應行之典。連日合辭之請。不惟不賜允許。批旨及傳敎下者。每示欲停之意。臣等雖甚愚迷。豈不知聖意之攸存。而第殿下所欲伸者。私恩也。臣等所爭執者。公法也。法者。天下之平也。雖以人主之尊。一或低仰於其間。則其流之弊。必至於國不爲國。且爲執法之臣。承順上意。輒屈公法。則其可曰國有臣乎。以此以彼。兩賊當施之律。決不可容貸。請麟漢厚謙。亟施拏籍之典。答曰。不允。拏籍事。卿等雖是。三司亦是今日之臣子也。予之向日下敎於三司者。卿等知予欲以私恩屈公法乎。義理之分而忠逆所係。予亦知其可嚴而不可寬也。卿等之停孥籍之啓。卿等豈或認以爲緩乎。予意亦不在於卿等之所量者。予不欲索言。反損義理。卿等擇之。
정조 0년
大司憲李世澤。司諫金普淳。執義李一曾。掌令尹在醇。正言姜啓曰。亂逆何代無之。而豈有如文女聖國尙魯之窮兇極惡者哉。臣等伏見傳敎下者。益知其所不知。尤不勝心寒骨責。繼之以沬血飮泣。戮尸之典。於聖國尙魯。實爲當律。而旣有先大王禁令。則臣等雖不敢直請。至於逆種之只施爲奴。尙容覆載之間者。未免失之太寬。亂臣賊子。亦無所懲畏。輿情齊憤。久而愈激。請聖國。尙魯諸子。亟施當律。尹養厚之於厚賊。締結綢繆之狀。固已狼藉難掩。而到今彰著之罪犯。尤有所萬萬驚憤者。其窮兇情節之究覈處斷。不容少緩。請巨濟府荐棘罪人尹養厚。亟令王府。拿鞫嚴問。快正王法。今番獄事。商輅善海之書札中兇書悖說。實是亘古所無之逆節。而趾海纘海之爛熳同情。渠旣自服。則今此酌處之命。實爲失刑之大者。請穩城府定配罪人趾海。黑山島定配罪人纘海。更令王府。拿鞫嚴問。快施當律。敬彬成運之與若淵相簡。爛熳綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請薪智島定配罪人敬彬。熊川縣定配罪人成運。亟令王府。更爲拿鞫得情。尹象厚之宗廈復出之說。旣已面質見屈。則難免自做之歸。況渠以養厚之兄。同惡相濟。則以此以彼。決不可放歸而止。請還寢尹象厚放歸田里之命。仍施絶島定配之典。答曰。不允。
정조 0년
掌令尹在醇啓曰。妖宦壽賢之締結一種嗜利之兇徒。爛熳和通之狀。渠旣明白納招。則豈可一日容貸於覆載之間乎。今此酌處之命。雖出於好生之德意。而三尺至嚴。不可島縣爲奴而止。請大靜縣爲奴罪人金壽賢。依律處斷。洪述海。身爲方伯之任。犯贓之數。至於萬兩之多。道臣旣已査啓。王府亦已議讞。則其在國法。不可容貸也。明矣。今此酌處之命。雖出於我聖上好生之德意。贓律不可不嚴。王法不可不伸。請鏡城府定配罪人洪述海。依律處斷。元義孫。曾於湖南藩任也。其所貪汚。已著於本道査啓。而錢至十萬。米爲二萬。其在懲墨之道。決不可容貸。今此酌處之命。雖出好生之德意。三尺至嚴。豈可定配而止。請東萊府定配罪人元義孫。依律處斷。因山卜日。何等至重大。至敬謹處。而罪人金曄。乃敢以羊刃等說。肆然及於奏御文字。殿下所以嚴斥之痛禁之者。可以見照燭奸狀。杜絶後弊之盛意。而及伏見該曹草記。則不過以詐不以實論。只施杖徒之律。失之太輕矣。請罪人金曄。嚴刑島配。往在癸巳。嶠嶺一路。最被旱澇。而尙州。以物衆地大之處。其所賑。非比他邑。而牧使鄭錫達。藉其勢焰之薰天。恬視餓殍之在地。尙州一境。冤聲載路。及其畢賑之後。其時監司金華鎭論賞之啓。則錫達。善事賙飢。擢置一道之最。自備穀物。多至五百之數。惟被錫達之罪。固不可勝誅。而按察一道之重寄。不思九重之倚畀。諂事厚賊。曲意承志。虛張無麪之穀物。敢徼莫重之恩資。苟非平日之蝨附。寧忍爲此哉。畢賑遞歸之日。乃以千包之穀。劃給錫達。以充錫達之私用。傳說喧藉。莫不唾鄙。噫。經筵淸選。備堂要任。何嘗髣髴於渠身。而歸卽見通。豈非厚事彼賊之明效耶。以此以彼。附麗逆謙。循私蔑公之狀。昭不可掩。當此次第鋤治之日。決不可置而不論。請戶曹參判金華鎭。遠地定配。先正臣宋時烈。綴食文廟。追配廟庭。則前後誣辱先正者。雖不能一一追討。而如尹尙通者。以道峯院任。當先正黜享之時。至有藁索曳版之擧。渠身爲士子。若有一分人心。則豈忍爲此。士林之間。傳說至今。尙爲之扼腕裂眦。其在懲惡討兇之義。斷不可以其身故而置之。請故縣監尹尙通。亟施追奪之典。洪龍漢。以麟漢之弟。諂事厚謙。至於約婚。則其聲勢之相援。情跡之相關。推此可知。當此鋤治黨與之時。不可置之於輦轂之下。請副司直洪龍漢。遠地定配。國朝用人。惟在科目。而其試取之不公。莫有甚於乙未五月庭試。榜眼一出。國言喧藉。物情駭惋。久而未已。日昨儒臣疏果出矣。其在嚴科場重選擧之道。不可以時月之稍久。置而不論。請罷乙未五月庭試榜。當該主試。照律勘處。副護軍徐有大。賦性濫猾。行己悖惡。操弓之日。已作逆麟之私人。制閫之初。又爲賊謙之密客。䭾載善事。百般納媚。此猶不足。結婚泰淵。轉成固結之計。綢繆之跡。昭不可掩。請徐有大。爲先刋去於亞將兵閫之望。仍施定配之典。尹彝復之犯贓。吏所未有者。朝家懲貪之典。不用於彝復。則其可曰國有法乎。請鏡城府定配罪人尹彝復。依律處斷。答曰。不允。
정조 0년
持平兪彦鏶疏曰。伏以皇天降割。我大行大王。遽爾上賓。窮深甿隷。莫不奔走悲慕。糞土賤臣。亦化育中一物耳。秪自北望長號。摧隕罔極而已。誠不自意繼明之初。首加甄拔。特降恩旨。以臣爲司憲府持平。使之乘馹上來者。臣伏地驚惶。不省所以自措也。噫。人雖至愚。自知則明。天雖至高。其聽則卑。臣苟自以疎遠賤微。而不一陳暴其空疎實狀。祈免誤恩。則是臣自外於仁覆。而益重其欺世盜名之罪。故輒忘其犯義侵分。冒萬死言之。以冀聖明之垂察焉。臣受質最下。百不猶人。早慕祿利。久事功令。畢境無成。中嬰奇疾。月增歲加。今則奄然癃廢樣子矣。蓋疾祟全在心部。有思輒致挑動。惟省事息慮。可以耐住。故應擧之行。不爲止而自止。爲貧之仕。故自力而無望。因循廢弛。遂成枯落。則是臣於科宦。初非不屑而然也。自是杜門深伏。專意養病。抱愚守拙。期終餘年。於是。人或意其有不仕之高。自修之實。朋儕游談之誤傳。轉而厚誣朝廷。遂至有雷肆之通擬。是何曾夢寐之所及哉。迺者我殿下。新服厥命。敷求俊彦。思與共釐。而特以臣曾在先朝。濫擬抄選之職。故不復察其能否。施之以不敢當之新命。有若待夫眞箇山林高蹈之士者然。汙墻之文繡。土缶之龍鏤。未足喩其不稱也。噫。萬化更始。人心顒望之際。用人之道。尤不可以一毫不審者。此朱子告其君之辭也。臣旣自知其實無寸長可取。以當聖簡之萬一。而虛辱隆眷。惶愧欲死。況又敢以萬不近似之身。昧分貪榮。肆然冒進。以駭四方之瞻聆。而累一初之淸明乎。且臣竊伏聞向者臺臣。有論中批之違式者。殿下嘉納其言。甚盛德也。今臣一箇白徒。而臺憲之除。出於特恩。擧非僉諧。事殊恒例。此又臣難冒之一端也。臣有九耋偏母。老病淹潛之中。添得別疾。見方沈劇。臣亦久患毒痁。委身牀席。尤無離側趍朝之望。而惟玆人器之不相當。名實之不相符。所關非細。引義爲重。故至於情私之難强。則有未暇悉陳焉。倘蒙聖上。察臣所辭。非循例套。將臣新授職名。亟行鐫免。得以全愚守分。則實天地曲遂之仁也。臣無任瞻天望聖屛營祈懇之至。答曰。省疏具悉爾懇。崇儒重道。卽我朝家法。而矧予嗣服之初。所以與共圖理者。當須巖穴讀書之士。而爾之問學之造詣。予所熟聞。臺閣新除。意豈徒然。一時美恙。自可蘇健。酷暑已退。新涼乍生。政宜登途。爾其亟回遐心。庸副予延佇之望焉。仍傳曰。此批答。史官傳諭于持平兪彦鏶處。
정조 0년
丙申七月十七日辰時。上御廬次。藥房入診入侍時。都提調鄭存謙。提調徐命善。左副承旨鄭民始。假注書柳孟養。記事官卜台鎭朴祐源。醫官慶絢吳道炯徐命緯。以次進伏訖。存謙曰。日間聖體。若何。上曰。一樣矣。存謙曰。王大妃殿氣候。若何。上曰。平安矣。存謙曰。惠慶宮氣候。若何。上曰。近日則稍差勝矣。上曰。時任大臣入侍事。遣史官傳喩。出傳敎存謙請診候。上曰。置之。上曰。度支水部。非不足也。別設都監者。當初法意。欲其專意於擧行之事而然也。今番都監。幾皆無頉。其所不察。未有甚於國葬都監。分置三房。習儀三度之果安在哉。莫重習儀。則宮人隨駕於大行輦後。此是國朝以來所未有之事。冊寶內入。則前期御覽後。期日上謚。而該都監。今日欲爲奉安於殯殿。此亦無稽之禮也。以至輪輿及其他以予所知者言之。凡所擧行。太不成樣。外此安知無正日紛撓之弊乎。堂上或有新差。或有膠擾他役者。勿論都廳。從重推考。三房郞廳。竝傡越捧一等。出傳敎上曰。政院。號令百司之地。吏隷。反不如春坊吏隷之幹事與號令。若此而命令何以頒布。各司何以警畏。前後申飭。非止一再。而又復如前。此後自本院。各別申飭。俾勿如前。出傳敎命都提調提調先退。上曰。先朝庚申年上冊寶於慈殿之時。冊寶內入。以其殿庭之或有沾濕之慮。此後幄次。設於殿內。伊後每遵此例。故殿內奉安時。亦有自內親臨奉審之例。以予所仰覩者言之。曾予前後冊封時冊印。亦用此例。然則冊寶之奉安徑夜一也。況又有丁丑謚冊寶已例乎。以傳敎之不載都監儀軌。都監托說。而此則不然。若不載於都監儀軌而不知。則丁丑年。亦何以知之乎。卽是下吏不善擧行之致。堂郞何以知之。所幹事下吏。令攸司科治。出傳敎命退去。諸臣以次出。
정조 0년
丙申七月十七日巳時。上御廬次。時任大臣都監堂上同爲入侍時。領議政金陽澤。左議政金尙喆。右議政鄭存謙。都監堂上蔡濟恭李重祜李徽之。左副承旨鄭民始。假注書徐龍輔。記事官卜台鎭朴祐源。以次進伏訖。陽澤曰。日氣極熱。聖體。若何。上曰。一樣。陽澤曰。王大妃殿氣候。何如。上曰。一樣。陽澤曰。惠慶宮氣候。何如。上曰。一樣。上曰。都監堂上。明日哀冊奉安時。似當入來。姑爲退出。可也。濟恭重祜徽之先退。陽澤曰。誌文草圖書。有略干改書處。而書寫官洪文海有頉。當初實差尹尙東。曾雖有故。今則無頉。似當還差書出矣。上曰。依爲之。出擧條陽澤曰。因山不遠。卿宰罷散人敍用。使之參班。何如。上曰。依爲之。出擧條陽澤曰統制使李邦綏。以三南水操。有所狀請。而湖西水操。頃日旣有特敎停操之命。此外兩南水操。依定式當設行。而本營舟師。則來月二十日設操。師期不遠。似當郞速稟旨分付。故敢達矣。上曰。依爲之。出擧條上曰。雖如注書之微末庶官。卽他日公輔之階梯。則只以聰明取之。殊非用人之道。其所自負。止於聰敏。則亦非長遠之器也。昔李沆。請勿用新進浮薄之徒。浮薄。卽聰敏之類也。於微官不可。況籌司重任乎。大臣今適入侍。予之心曲。當悉諭矣。頃者領相所奏年少聰敏之言。予於其時。終日不豫矣。雖未知大臣薦剡之意何在。而朝廷之上。若只取聰敏之人。則其朝廷。當如何哉。且備堂之任。非徒按簿書而已。若只按簿書。則一書吏足矣。安用備堂爲哉。知申體雖小矣。局量之大。予亦自以爲不及。其勳勞未著之前。卿等之不知。容或無怪。而頃日帳殿。旣諭其保護扶社之忠。則今反以聰敏目之者。子實未曉也。年少聰敏。不過譯舌輩之題目。其餘則雖醫官。旣在保護之地。則不可徒取聰敏之人矣。知申之初入宮官也。每以直言箴規。故初則予亦苦之矣。及其久而見之。果以至誠輔予。至有今日。莫非知申之功也。予之於知申。殆同草昧君臣。方倚之以社稷之重矣。領相年少聰敏之說。實未可曉也。頃日右相入侍。已諭予意。而雖中官輩。聰敏之類。予常揮之不近。豈可以此目。擬議於籌司之任乎。領相所言。若謂之此目。稱當於此人。則實是念外。若謂之予所倚任者只是聰敏之人。則予實歉然。於此二者。心切惑焉。此莫非予誠意未孚之致。自今予當加勉矣。陽澤曰。頃者略聞其槪。而筵話嚴祕。未得其詳矣。今此洞諭。實不勝欽仰感激之至。其時臣氣甚不平。昏眩發作。語言謇澁。自不覺所奏歸趣如何。致有此事。惶恐之極。尙何盡達。幸賴聖明。洞諭于臣。臣雖被罪。亦無恨矣。雖極猥越。而請陳其顚末矣。臣以知申年少之故。初未相知。及其登科之後。始爲往見。已知其可用之人。而自夫翰注之時。知其識慮極爲不凡。人品亦甚白直。古語云。長不滿七尺。心雄萬夫。漢之張良。我朝之李德馨。亦有之矣。今此知申籌司之任。臣固留意已久。而其三才。以愛惜之意。力加挽止。故趑趄未卽奏達矣。致此失着。惶恐惶恐。上曰。若以白直許之。則今世白直之人。似多有矣。至於知申。卽予社稷之臣。徒以白直許之哉。陽澤曰。臣素知此人之實合大用。而頃日帳殿聞下敎之後。益知此人之功存社稷。故擢用之請。尤爲懇急。其叔挽止之意。亦不暇顧。果有所奏。而薦進旣緩。辭亦不能達意。惶悚之餘。亦以未卽提奏爲恨矣。上曰。非也。予豈以早不薦奏責卿乎。君臣之間。貴相無隱。故如是洞諭。而自聞向日筵奏。心甚訝惑。更聞卿言。似由痰病而然也。痰結胸膈。例有昏眩之症矣。大臣先退。上曰。摠護使。更爲入侍。賤臣承命而出。與摠護使金尙喆進伏。上曰。明日陪進。百官同參乎。尙喆曰。然矣。上曰。向於右相入侍。已諭予意。領相年少聰敏之說。豈不異哉。尙喆曰。向日領相。未及與臣等相議。直爲入侍。辭不達意。致此失着矣。命退。諸臣以次退出。
정조 0년
丙申七月十七日申時。夕上食陪祭入侍時。右副承旨金鍾秀。假注書徐龍輔。記事官卜台鎭朴祐源。都廳李秉模。以次陪進。上自廬次。詣殯殿中排設廳。視膳訖。行夕上食。儀註上同上還廬次。諸臣以次退出。
정조 0년
丙申七月十七日申時。上御廬次。藥房提調持湯劑入侍時。提調徐命善。左承旨鄭民始。假注書柳孟養。記事官卜台鎭朴祐源。醫官慶絢。以次進伏訖。絢奉湯劑進前。上進御。上命書傳敎曰。春秋奉審。旣有受敎定式。義烈墓旣已奉審。靖嬪墓右承旨。義烈宮左承旨。奉審以來。命退去。諸臣以次出。
정조 0년
丙申七月十七日酉時。夕奠陪祭入侍時。右承旨金鍾秀。假注書徐龍輔。記事官卜台鎭朴祐源。都廳李秉模。以次陪進。上自廬次。詣殯殿中排設廳。視膳訖。行夕奠。儀註上同上還廬次。諸臣以次退出。
정조 0년
都承旨洪國榮藥院直。左承旨李在簡坐。右承旨李義翊坐直。左副承旨鄭民始坐。右副承旨金鍾秀坐直。同副承旨兪彦鎬未肅拜。注書二員未差。假注書柳孟養藥院直徐龍輔仕直。事變假注書林錫喆仕。
정조 0년
金鍾秀啓曰。大司憲李世澤。執義李一曾。掌令尹在醇箚批未下。掌令尹弼秉。持平朴聖泰呈辭。持平兪彦在外。今日監察茶時之意。敢啓。傳曰。知道。
정조 0년
傳于李義翊曰。安州牧使留待。
정조 0년
傳于鄭民始曰。騎馬一匹立。
정조 0년
李義翊啓曰。京畿監司鄭光漢。依下敎來待矣。
정조 0년
傳于李在簡曰。此非用藥之時。而朝已受香。尙未禮畢。將至自朝及闇之歎。政政知入。
정조 0년
傳于李在簡曰。畿伯。使之明日來待。
정조 0년
李在簡啓曰。同副承旨兪彦鎬。自鄕上來云。卽爲牌招。何如。傳曰。允。
정조 0년
傳于李義翊。以宣惠廳言啓曰。賞格不足之數。減之又減。木七同。布五同。紬一同。兵曹惠廳間。量宜上下。今日內入于廂庫事。傳敎。而惠廳。與經費司有異。貢價上下之外。元無他般需用之例。惠廳分排之數。令戶曹一體擧行。何如。傳曰。允。
정조 0년
傳于李在簡。以義禁府言啓曰。因刑曹啓目。徐有祜拿處事。判下矣。徐有祜。今方待命於本府。卽爲拿囚之意。敢啓。傳曰。知道。
정조 0년
傳于鄭民始。以司僕寺官員。一二提調言啓曰。濟州出來後運各樣進上馬一百八十八匹內。年例進上馬二匹。正朝進上五匹。兵曹別啓請山屯馬二十八匹。凶咎駑駘馬二匹。竝三十七匹致敗渰斃。五匹船中故失。二匹龍仁病留。一匹廣州病留。二匹果川病留除。實上納年例進上馬六匹。誕日進上馬二十匹。冬至進上馬二十匹。正朝進上馬十五匹。山屯馬六十二匹。凶咎駑駘馬十八匹。合一百四十一匹。禾毛色別單書入之意。敢啓。傳曰。知道。
정조 0년
李義翊啓曰。以同副承旨兪彦鎬牌不進罷職傳旨。傳曰。只推。待開門更爲牌招。
정조 0년
傳于洪國榮曰。副提調。持加減心醫湯入侍。
정조 0년
傳于洪國榮曰。史官一員待命。
정조 0년
傳于金鍾秀。以御營廳言啓曰。武德門東邊宮墻頹毁處。今已畢築。把守軍。今日爲始撤罷之意。敢啓。傳曰。知道。
정조 0년
傳于洪國榮曰。明朝國葬都監堂上。都廳改建堂上。使之來待。
정조 0년
傳于洪國榮曰。禮判。待明朝入侍。
정조 0년
丙申七月十八日卯時。朝奠陪祭入侍時。右承旨李義翊。假注書徐龍輔。記事官卜台鎭朴祐源。都廳李秉模。以次陪進。上自廬次。詣殯殿中排設廳。視膳訖。行朝奠。儀註上同上還廬次。諸臣以次退出。
정조 0년
丙申七月十八日巳時。上御廬次。戶房承旨入侍時。左副承旨鄭民始。假注書徐龍輔。記事官卜台鎭朴祐源。以次進伏訖。上曰。中官越捧傳旨及都廳推考傳旨。尙不書入。此何事也。注書知入。守廳注書推考。賤臣承命而出。還奏曰。越捧本無傳旨。都廳推考傳旨。昨已書入云矣。上曰。然則注書推考下敎。勿施。命書傳敎曰。各道道臣。因山時境上待候置之。今秋謁陵。亦依此擧行事。卽爲分付。又命書傳敎曰。破殯後。慈殿各樣賞格。頃日戶判入侍。旣有下敎。而昨日始見慈殿書出撥記。當初所量。太半不足。聞前例。大殿各樣賞格亦然云。當此經費告乏之時。極可悶也。白木一同。木七同及布三同。紬三同。自戶曹上下。其餘不足之數。減之又減。木七同。布五同。紬一同。兵曹惠廳間。量宜上下事。分付。皆令今日內入于廂庫。勿出朝報上曰。安州牧使入侍。賤臣承命而出。與安州牧使李義觀進伏。命讀宣諭。上曰。下去懋哉。命退。諸臣以次退出。
정조 0년
丙申七月十八日午時。晝茶禮陪祭入侍時。左副承旨李在簡。假注書徐龍輔。記事官卜台鎭朴祐源。都廳李秉模。以次陪進。上自廬次。詣殯殿中排設廳。視膳訖。行晝茶禮。儀註上同上還廬次。諸臣以次退出。
정조 0년
丙申七月十八日申時。上御廬次。副提調持湯劑入侍時。都承旨洪國榮。假注書徐龍輔。記事官卜台鎭金晉鐸。醫官慶絢。以次進伏訖。上曰。右副承旨。冊題目盡爲書之乎。國榮曰。未及書之矣。上曰。張中丞增補目錄。先爲書入。命國榮讀經禮問答。上曰。近來卿宰中。熟於禮說者。誰也。國榮曰。李宜哲多有禮學工夫。而人君不可不留意於禮學。如欲留意於禮學。不可不招致山林矣。上曰。林下讀書之人。必多有勝於時務宰相矣。絢進湯劑。上進御。命退。承史以次退出。
정조 0년
都承旨洪國榮藥院直。左承旨李在簡齋直。右承旨李義翊齋宿。左副承旨鄭民始齋宿。右副承旨金鍾秀齋直。同副承旨兪彦鎬齋宿。注書二員未差。假注書柳孟養藥院直徐龍輔仕直。事變假注書未差。
정조 0년
李在簡啓曰。合辭方張之時。兩司無詣臺之員。除在外箚批未下外。未肅拜不爲行公人員。竝卽牌招。何如。傳曰。允。
정조 0년
李在簡啓曰。大司憲李世澤。大司鍊金普淳。執義李一曾。掌令尹在醇。正言姜。箚批已下。一體牌招。何如。傳曰。允。
정조 0년
傳于李在簡曰。承旨房依前。
정조 0년
傳于李在簡曰。諸玉堂。一竝牌招。
정조 0년
傳于李在簡曰。禮曹草記。旣令弘文館博考。日字不遠。卽速考入。
정조 0년
金鍾秀啓曰。禮判都監堂郞。改建堂上。依下敎來待矣。
정조 0년
李在簡啓曰。新除授同副承旨兪彦鎬。以前任扶安縣監。方在解由未出中。何以爲之。敢稟。傳曰。勿拘。
정조 0년
傳于洪國榮曰。惠堂鄭弘淳來待。
정조 0년
洪國榮啓曰。惠堂鄭弘淳。依下敎來待矣。
정조 0년
傳于洪國榮曰。都承旨。持祝文謄錄入侍。
정조 0년
備忘記。長番內官金性完。承傳色差下。政院知悉。
정조 0년
傳于李在簡曰。同副承旨入侍。
정조 0년
金鍾秀。以兵曹言啓曰。今七月十九日。前郡守尹㫛。自興化西挾門入來。鳴申聞㰻。當爲下該曹推問。而係是朝官。令攸司稟處。何如。傳曰。允。
정조 0년
李在簡。以禮曹言啓曰。卽接忠淸監司移文。則來八月令進上生松茸。各殿宮依例封進。而魂殿進上。則不爲封進矣。松茸雖是八月令封進。旣在於七月之內。則事當一體封進。而今此闕封。難免不察之失。本道道臣。推考警責。魂殿進上生松茸。罔夜封進之意。分付。何如。傳曰。允。
정조 0년
李在簡。以禮曹言啓曰。以朝祖禮獻議。儒臣禮官。旣皆獻議。此是莫重之禮。更令大臣。指一稟處事。批下矣。發遣郞廳。問議于時原任大臣。則領議政金陽澤。左議政金尙喆。右議政鄭存謙。以爲臣等膚淺之見。已悉於再次獻議。更無新見之可以仰對者。而以神帛。代柩朝祖。有違於返室之義。屢加俯詢。必欲折衷。臣等昧於禮學。愧無以對揚明命。而第以補編儀註觀之。發引時到宗廟前路。回大轝北向。少駐於丹門咫尺之地者。已寓奉梓宮朝廟之禮意。而享官陪銘旌入廟行禮。不害爲權宜之道。事係莫重典禮。伏惟上裁云。領中樞府事金相福。以爲與時任大臣之議同云。行中樞府事李溵。以爲臣於日昨。敢引皇朝古事爲之說。而今三公所獻議者。實得折衷之道。更無他見之仰塞明命者。不勝惶愧云。大臣之議如此。上裁。何如。。答曰。令弘文館。博考先儒之說。卽爲以聞。
정조 0년
金鍾秀。以兵曹言啓曰。訓鍊院判官許根。素患風痺之症。近尤添劇。時月之內。萬無起動供職之望。呈狀乞遞。實病旣如是。則不可等待其差復。改差。何如。傳曰。允。
정조 0년
金鍾秀。以兵曹言啓曰。五衛將金源。以母兵沈重。不忍離捨供職。呈狀乞遞。情理旣如是。則不可强令察任。姑改差。何如。傳曰。允。
정조 0년
金鍾秀。以兵曹言啓曰。今此大行大王發引返虞敎是時。大駕祗迎祗送擧動敎是時。各差備驛馬分把。別單書入之意。敢啓。答曰。知道。
정조 0년
李在簡。以義禁府言啓曰。因兵曹啓辭。前郡守尹㫛。令攸司稟處事。允下矣。尹㫛。今方待命。卽爲拿囚之意。敢啓。答曰。知道。
정조 0년
李在簡。以刑曹言啓曰。因兵曹啓辭。前郡守尹㫛。自興化西挾門入來。鳴申聞鼓。令攸司稟處事。命下矣。尹㫛。係是朝官。移義禁府處之。何如。傳曰。允。
정조 0년
李在簡。以國葬都監郞廳。以摠護使意啓曰。因山時道路橋梁摘奸事。本都監堂上都廳郞廳。與頓遞使兵曹工曹堂上繕工監提調各一員。今月二十日先肅拜。二十一日進去時。祭器及表石。當一體陪進矣。凡諸等事。依例擧行之意。分付京畿監司處。何如。傳曰。允。
정조 0년
李在簡。以國葬都監郞廳。以摠護使意啓曰。取考丁丑謄錄。則發引到山陵後。大小轝長橫杠與擔索及各樣雜物還運一節。以上山陵軍五百名及都遊軍五百名。一一還運。以除畿民輸運之弊事。定奪矣。今亦依此例眼同檢飭。使卽還運之意。分付轝士廳漢城府。何如。傳曰。允。
정조 0년
有政。吏批。判書李重祜進。參判徐浩修進。參議宋德相在外。同副承旨兪彦鎬進。吏批啓曰。副提學。今當差出。而擬望之人乏少。承旨竝擬。何如。傳曰。允。以李顯永爲司諫。高益擎爲掌令。金鍾厚爲持平。沈豊之爲獻納。李秉鼎爲副提學。黃景源爲校書提調。李福源爲尙衣提調。成雲柱爲司饔僉正。趙尙鎭爲校理。李秉鼎爲吏曹參議。延豊君單李𡊠。慶尙都事單金載人。
정조 0년
兵批。判書具善復進。參判鄭好仁入直進。參議柳薰病。參知洪秉纘病。同副承旨兪彦鎬進。以許𣷯李光宅張紀允爲五衛將。李鼎炳爲都摠都事。金魯行爲訓鍊主簿。金命耆爲訓鍊判官。閔百彬爲部將。康宙爲守門將。僉知安瑛吳儁李彦忠。以上單付。副護軍申應顯。副司直黃景源李福源李在協沈墢宋淳明宋煥億。以上單付。東林中軍趙夢然單付。
정조 0년
執義李一曾。司諫李顯永。掌令高益擎尹在醇。校理趙尙鎭。副校理李儒慶。正言姜。修撰朴天衡啓曰。請文女。按律處斷。又啓曰。厚謙母依律處斷。又啓曰。請門黜罪人韓翼謩。中道付處。又啓曰。請麟漢厚謙。亟施孥籍之典。答曰。不允。措辭見上
정조 0년
執義李一曾。司諫李顯永。掌令高益擎尹在醇。正言姜啓曰。請巨濟府荐棘罪人尹養厚。亟令王府。拿鞫嚴問。快正王法。又啓曰。請穩城府定配罪人趾海。黑山島定配罪人纘海。更令王府。拿鞫嚴問。快施當律。又啓曰。請薪智島定配罪人敬彬。熊川縣定配罪人成運。亟令王府。更爲拿鞫得情。又啓曰。請還寢尹象厚放歸田里之命。仍施絶島定配之典。答曰。不允。措辭見上